Predkladacia správa

	Vláda Slovenskej republiky svojím uznesením č. 738 z 15. augusta 2001 schválila Rozvojový program externej integračnej komunikačnej stratégie /ďalej len EIKS/. Cieľom stratégie bolo zvýšiť informovanosť v krajinách EÚ o Slovensku ako budúcom členovi únie politicky, ekonomicky a spoločensky pripravenom na členstvo a efektívne reagovať na obavy a pochybnosti súvisiace so vstupom SR do EÚ.

Predložený materiál prezentuje vyhodnotenie plnenia programu EIKS v 1. polroku 2004. Ťažisko EIKS v tomto období spočívalo v realizácii komplexných prezentácií Slovenskej republiky v zahraničí, vrátane osláv rozšírenia EÚ na prelome apríla a mája 2004. Prezentácie organizovali vo väčšine prípadov zastupiteľské úrady SR v zahraničí v spolupráci s odbornými útvarmi MZV SR, ale aj v spolupráci s rôznymi rezortmi, organizáciami a inštitúciami v SR. Významné miesto v aktivitách EIKS patrilo práci so zahraničnými novinármi a vydávaniu informačných a propagačných materiálov.

Vďaka EIKS sa mohla Slovenská republika dôstojne prezentovať vo všetkých členských krajinách EÚ, vo vybraných nových členských štátoch EÚ, ako aj v niektorých ďalších štátoch. V 24 štátoch sveta boli pripravené prezentácie, do ďalších krajín boli zaslané informačné a propagačné materiály vydané z prostriedkov EIKS. 

Časť prostriedkov EIKS bola využitá na podporu spoločných projektov osláv rozšírenia EÚ v členských i kandidátskych krajinách EÚ, časť bola určená na prípravu väčších samostatných prezentačných projektov. Rozsah podpory jednotlivých projektov závisel od úrovne návrhov predložených jednotlivými zastupiteľskými úradmi, ktoré posudzovala ich Stála pracovná skupina zložená zo zástupcov relevantných odborov MZV SR. Tento okolnosťami vynútený spôsob realizácie prezentácie SR v zahraničí mal svoje prirodzené limity, ale na druhej strane priniesol pozitívne prínosy vzhľadom na znalosť prostredia, entuziazmus a hospodárny prístup ZÚ, ako aj  MZV SR vo vzťahu k vynaloženým finančným prostriedkom a potrebám jednotlivých teritórií. Zároveň je potrebné konštatovať, že spomínané projekty EIKS bolo možné zabezpečovať len vďaka osobitnému nasadeniu, tvorivým a organizačným schopnostiam profesionálneho aparátu MZV SR a ďalších rezortov, organizácií a inštitúcií SR.  
	 
	Na základe doterajších skúseností, informácií z našich ZÚ v zahraničí, ale aj reakcií slovenskej verejnosti, ktorá na problém nedostatočnej prezentácie SR v zahraničí opakovane upozorňuje, je však nevyhnutné, aby sa problematika prezentácie SR v zahraničí v budúcnosti riešila systémovo a koncepčne.
 
	Pre prípad, že v roku 2004 nebudú z finančného hľadiska uzatvorené plánované projekty EIKS, navrhujeme posunutie termínu čerpania prostriedkov do ich vyčerpania v roku 2005.

Predložený materiál nemá finančné dôsledky na verejné financie, ani vplyv na životné prostredie a zamestnanosť.